Put/Predgovor
Tebi su, dragi čitatelju, upravljene ove dojmljive riječi, ove jezgrovite misli; razmatraj svaku riječ i ureži je u svoje pamćenje.

Ovim stranicama prolazi duh Božji. Iza svake rečenice stoji svetac koji vidi tvoju nakanu i čuva tvoje odluke. Rečenice su isprekidane kako bi ih ti dopunio svojim ponašanjem.

Ne čini korak unatrag: u tvojemu životu to će doći do slatkog trpljenja. Zbog toga si učenik svojega Učitelja!

Najveći neprijatelj si ti sam, jer tvoje tijelo je slavo i zemaljsko, a ti moraš biti jak i nebeski. Centar gravitacije tvojega tijela je svijet; tvoj centar gravitacije treba biti nebo. Tvoje je srce čitavo Božje i njegove osjećaje moraš potpuno njemu posvetiti.

Čitatelju, ne odmaraj se, bdij uvijek i budi budan, jer neprijatelj ne spava. Ako ova načela primijeniš na svoj život, bit ćeš savršen promatrač Isusa Krista i vitez bez mane. S drugima koji su poput Krista kao i ti vratit će se Španjolska u bivše veličanstvo svojih svetaca, mudraca i heroja.

 Vitoria, blagdan svetoga Josipa 1939.
 Xavier, A. A. iz Vitorije

Predgovor trećemu španjolskom izdanju 
U nekoliko je mjeseci nestalo prvo izdanje. Kada je drugo izdanje izišlo na svjetlo, dogodilo se isto. U tiskanju je portugalski prijevod, a iz Rima nas mole da uskoro napravimo talijansko izdanje.

Imamo utješne podatke - pisma svećenika, redovnika i prije svega mladih - o nadnaravnim plodovima koja su ove stranice postigle za duše. O, kad bi tebi, čitatelju i prijatelju, poslužilo njegovo postojano čitanje kako bi ispravio i osigurao svoj put.

 Segovia, na blagdan Uzvišenja svetoga Križa, 14. rujna 1945.
 Autor

Predgovor sedmomu španjolskom izdanju 
Mole me za nekoliko riječi za sedmo izdanje Puta.

Pada mi na pamet samo da ti kažem, prijatelju i čitatelju, da u mnoge ruke staviš ovu knjigu, pa će se tako u mnoga srca priljubiti naša božanska ludost da živimo s Kristom. I moli se Gospodinu i njegovoj blagoslovljenoj Majci za mene: kako bismo se uskoro ti i ja susreli u drugoj mojoj knjizi - Brazdi - koju ti mislim pružiti za nekoliko mjeseci.

 Rim, na blagdan Bezgrješnoga začeća, 8. prosinca Svete godine 1950.
 Autor